**Fra:** Heidi Finskas <Heidi.Finskas@klp.no>
**Sendt:** torsdag 2. juli 2020 16:14
**Til:** Karin S N Leonhardsen <sigalf1@hotmail.com>; kio.vet.br@gmail.com <kio.vet.br@gmail.com>
**Emne:** SV: Åpent brev til KLP

Til Karin og Karin,

Til La naturen leve og Naturvernforbundet i Nes,

Takk for deres brev vedr. KLPs investering i vindkraftprosjektet i Nord-Odal. Vi setter pris på at dere kontakter oss og deler deres refleksjoner.

La oss ta et steg tilbake for å se hva dette handler om for oss i KLP.

Verden opplever ekstremtørke, skogbranner og vannmangel, bare for å nevne noen konsekvenser av klimaendringene. Samtidig øker trusselen mot verdens arter og naturmangfold. Arealendringer og nedbygging av natur er blant hovedårsakene, sammen med menneskeskapte klimaendringer. Natur og klima er to for menneskeligheten helt avgjørende rammer, som vi er nødt til å passe på. Både FNs klimapanel og FNs naturpanel er tydelige på at det er behov for rask og kraftfull handling for å kutte klimagassutslipp og redde livsgrunnlaget vårt sammen med mangfoldet i plante- og dyrelivet. Hvis vi feiler blir konsekvensene alvorlige. Det er derfor helt avgjørende at vi greier å redusere og etter hvert fase ut den fossile energibruken på en måte som sikrer mangfoldet i naturen og fungerende økosystemer.

Engasjementet for klima og miljø er stort og ekte. Barn og voksne tar til gatene i byer over hele verden for å kreve klimahandling. Engasjementet for naturen er også stort, noe vi blant annet ser i debatten om vindkraft her i Norge.

Alt dette er spørsmål KLP også engasjerer seg i. Vi gleder oss over at engasjementet rundt disse spørsmålene aldri har vært større, og vi tror at det kan gjøre det mulig for endelig å agere med den kraft som trengs.

Vi i KLP har investert over 30 milliarder kroner i fornybar energiselskaper. Gjennom disse investeringene er vi eiere av flere kraftselskaper i Norge. Vi skal være en pådriver i å oppgradere vannkraftverkene. Vi skal være en pådriver i å gjøre kraftnettene våre mer effektive. Vi investerer i sol- og vindparker utenfor Norges grenser, og følger nøye med på utviklingen av havvind og har allerede investert i flere prosjekter gjennom globale fond. Vi investerer i ny teknologi som vil bidra til det grønne skifte. Vi bidrar til å elektrifisere kystbåtene, og ser behovet for mer fornybar energi hvis vi skal lykkes med å elektrifisere hele Norge. Vi har høye miljøkrav til våre bygg og jobber for energieffektivisering fordi energieffektive bygg er et viktig bidrag til 1,5-gradersmålet. Vi bygger dessuten bygg nær knutepunkter for offentlig kommunikasjon for å bidra til mindre biltrafikk. I tillegg har vi ekskludert kull og oljesand fra våre investeringer.

Som dere skjønner, er vi alvorlig bekymret for kloden vår, og prøver å bidra til en positiv bærekraftig utvikling. Det er i denne sammenheng at vår første direkte investering i vindkraft i Norge må sees. Vi har hittil bevisst vært tilbakeholden med å investere i vindkraft direkte her hjemme.

De tidligere tyske eierne ville selge seg ut av prosjektet, og som et norsk pensjonsselskap fikk så KLP muligheten til å tre inn. Det var en vanskelig avgjørelse. Klima må veies opp mot naturmangfold. Hvem sitter på fasiten på hva som er en riktig avveiing? Etter å ha lest konsesjonsvilkårene til vindkraftprosjektet, og den prosessen som førte til endelig konsesjon i april for fire år siden, mente vi at NVE og Olje- og energidepartementet hadde gjort en samlet vurdering som vi mente var balansert, og som vi valgte å lytte til. Vi la også vekt på at det var et flertall i kommunestyret for prosjektet.

Fornybar energi og naturmangfold må gå hånd i hånd. Det opplever jeg vi er enig om. Med regjeringens nylige stortingsmelding om konsesjonsprosessen for vindkraft, får vi en forbedring av den prosessen som forhåpentligvis vil redusere konfliktnivået og den polariserte debatten. Et godt debattklima og gode konsesjonsprosesser er nødvendig for å få frem det beste grunnlaget for å balansere to viktige hensyn – fornybar energi og naturverdier. KLP ønsker å være en god samtalepartner i denne diskusjonen.

Med vennlig hilsen

 **Heidi Finskas**

Direktør samfunnsansvar

+47 45 88 04 60

heidi.finskas@klp.no